Navion Saga forlot Yme - equinor.com
Navion Saga forlot Yme
mai 2, 2001, 15:30 CEST
Lagerskipet Navion Saga, som har ligget fast på det Statoil-opererte Yme-feltet i Nordsjøen i hele produksjonsperioden, forlot feltet med den siste lasten 30. april.
Ferden med last nummer 66 fra feltet gikk som vanlig til Mongstad-raffineriet i Nordhordland. Skipet har lagret oljen på feltet siden produksjonsstarten i februar 1996. Vanlig prosedyre har vært å laste oljen over i skytteltankere.
15. april var siste produksjonsdag på Yme. Plugging av brønner og rengjøring av rørledninger mellom produksjonsinnretningen Maersk Giant og undervannsanlegget er nå fullført. Det fjernstyrte undervannsfartøyet (remote operated vehicle, ROV) om bord på Normand Mjolne har den siste uken koblet fra rørledninger og stigerør, og kontraktørselskapet Maersk klargjør produksjonsriggen til å seile fra feltet. Avreisen er planlagt til midten av mai.
Intervensjonsfartøyet Viking Poseidon ankom feltet i dag, 2. mai, for å forberede plugge- og fjerningsarbeider på havbunnen. Dette skal utføres av riggen Maersk Jutlander, som er ventet til feltet i midten av mai.
Produksjonsdirektør Sissel Moldskred sier at avslutningsaktivitetene går bedre enn forventet, takket være god planlegging og godt samarbeid mellom de involverte selskapene.